b'\n_START_ARTICLE_\nApoteksmedhj\xc3\xa6lper\n_START_PARAGRAPH_\nEn apoteksmedhj\xc3\xa6lper eller exam.pharm. (latin: examinatus/examinata pharmaciae; farmaceutisk eksaminat) har gennemg\xc3\xa5et den nu afskaffede apoteksmedhj\xc3\xa6lperuddannelse, som svarer til en mellemlang videreg\xc3\xa5ende uddannelse (MVU) i dag. Exam.pharm.-uddannelsen findes kun i Norden, men titlen apoteksmedhj\xc3\xa6lper overs\xc3\xa6ttes undertiden til engelsk med betegnelsen prescriptionist.\n_START_SECTION_\nUddannelsen til apoteksmedhj\xc3\xa6lper\n_START_PARAGRAPH_\nUddannelsen til apoteksmedhj\xc3\xa6lper, som ikke udbydes l\xc3\xa6ngere, blev oprettet tilbage i 1811, senest revideret i 1942 og afskaffet i 1956. Den sidste \xc3\xa5rgang apoteksmedhj\xc3\xa6lpere dimitterede s\xc3\xa5ledes i 1960. Apoteksmedhj\xc3\xa6lperuddannelsen blev derefter afl\xc3\xb8st af apoteksassistentuddannelsen, hvor den f\xc3\xb8rste \xc3\xa5rgang af apoteksassistentelever kom i l\xc3\xa6re p\xc3\xa5 de danske apoteker i 1958._NEWLINE_Exam.pharm.-uddannelsen bestod udelukkende af 3-4 \xc3\xa5rs l\xc3\xa6retid (praktik) som discipel (dvs. apoteksmedhj\xc3\xa6lperl\xc3\xa6rling) p\xc3\xa5 apotek, og uddannelsen afsluttedes med farmaceutisk medhj\xc3\xa6lpereksamen fra Danmarks Farmaceutiske H\xc3\xb8jskole. For at blive ansat som discipel skulle man selv finde sig en l\xc3\xa6replads p\xc3\xa5 et apotek. For folkeskoleelever var l\xc3\xa6retiden 4 \xc3\xa5r, mens den for gymnasiale studenter var 3 \xc3\xa5r._NEWLINE_Best\xc3\xa5et eksamen som farmaceutisk medhj\xc3\xa6lper (exam.pharm.) medf\xc3\xb8rte tildelingen af jus practicandi, dvs. selvst\xc3\xa6ndig autorisation og tilladelse til at fungere som ansat p\xc3\xa5 apotek. Medhj\xc3\xa6lpereksamen gav desuden adgang til at kunne l\xc3\xa6se videre til farmaceut (cand.pharm.) p\xc3\xa5 to \xc3\xa5r p\xc3\xa5 Danmarks Farmaceutiske H\xc3\xb8jskole og g\xc3\xa5 op til den akademiske farmaceutiske kandidateksamen._NEWLINE_I 1956 blev apoteksmedhj\xc3\xa6lperuddannelsen og -eksamen afskaffet med den begrundelse, at man ikke l\xc3\xa6ngere mente, det var fagligt forsvarligt at give exam.pharm.\'ere autorisation til at virke p\xc3\xa5 apotek, idet uddannelsen udelukkende bestod af praktisk l\xc3\xa6retid uden egentlig teoretisk undervisning._NEWLINE_Siden hen er exam.pharm.-uddannelsen blevet erstattet af den teoretiske 3-\xc3\xa5rige bachelorgrad i farmaci (B.Sc.Pharm.), som dog f\xc3\xb8rst giver autorisation til at virke p\xc3\xa5 apotek, n\xc3\xa5r studieenheden Studieophold p\xc3\xa5 Apotek er best\xc3\xa5et. Herefter har den farmaceutstuderende status som farmakonom. V\xc3\xa6lger man ikke at gennemf\xc3\xb8re de 6 m\xc3\xa5neders praktik p\xc3\xa5 et apotek eller sygehusapotek, men f.eks. i en medicinalvirksomhed, opn\xc3\xa5s titlen kandidat i farmaceutisk videnskab (cand.scient.pharm.), som ikke giver ret til at arbejde p\xc3\xa5 apotek. Kun farmaceuter og farmakonomer har i dag selvst\xc3\xa6ndig autorisation til at arbejde p\xc3\xa5 apotek.\n_START_SECTION_\nApoteksmedhj\xc3\xa6lpere i Danmark\n_START_PARAGRAPH_\nApoteksmedhj\xc3\xa6lpere, der er uddannet efter den gamle studieordning (inden 1959) og har best\xc3\xa5et den dav\xc3\xa6rende farmaceutiske medhj\xc3\xa6lpereksamen, har imidlertid fortsat selvst\xc3\xa6ndig autorisation og arbejder i dag hovedsageligt som medicinsk-farmaceutiske r\xc3\xa5dgivere p\xc3\xa5 apoteker og sygehusapoteker. If\xc3\xb8lge apotekerloven m\xc3\xa5 en exam.pharm. dog ikke bestride en stilling som produktions- eller kvalitetsansvarlig, idet disse stillinger kr\xc3\xa6ver farmaceut- eller farmakonomeksamen._NEWLINE_Apoteksmedhj\xc3\xa6lperfaget og apoteksmedhj\xc3\xa6lperprofessionen i Danmark er et lovreguleret erhverv, der h\xc3\xb8rer under L\xc3\xa6gemiddelstyrelsen. Apoteksmedhj\xc3\xa6lpere er juridisk underlagt Sundhedsv\xc3\xa6senets Patientklagen\xc3\xa6vn og er if\xc3\xb8lge apotekerloven forpligtet til at udf\xc3\xb8re deres hverv "omhyggeligt og samvittighedsfuldt" samt "varetage arbejdsopgaverne forsvarligt". Apoteksmedhj\xc3\xa6lperbetegnelsen er en beskyttet titel, som kun m\xc3\xa5 benyttes efter forud indhentet tilladelse fra L\xc3\xa6gemiddelstyrelsen.\n_START_SECTION_\nFagforening og organisation\n_START_PARAGRAPH_\nApoteksmedhj\xc3\xa6lperne er samlet i fagforeningen Pharmadanmark. Der findes (pr. 1. januar 2008) i alt 481 erhvervsaktive apoteksmedhj\xc3\xa6lpere i Danmark (inkl. F\xc3\xa6r\xc3\xb8erne og Gr\xc3\xb8nland).'